חוק לתיקון דיני הראיות (הגנת ילדים) (תיקון מס' 17), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2656, עמ' 1106, 2017-08-06T00:00:00+03:00
החוק לתיקון דיני הראיות (הגנת ילדים), קובע הסדר מיוחד לעניין חקירה והעדת ילדים שטרם מלאו להם 14 שנים בעבירות מין ובעבירות אלימות בתוך המשפחה. תיקון מס' 17 לחוק האמור מסדיר את נוכחות חוקר הילדים במהלך מתן עדותו של הילד בבית המשפט. כמו כן,  נקבע כי אסורה חקירה נגדית של הילד ישירות על ידי הנאשם, אלא רק באמצעות סנגורו. התיקון קובע הוראות דומות לעניין שמיעת העדות ברציפות ולעניין איסור חקירה נגדית ישירות על ידי הנאשם בחוק לתיקון סדרי דין (חקירת עדים) לעניין עדותם של קטינים גם אם מלאו להם 14 שנים, בעבירות חמורות. בנוסף, נקבע כי בית המשפט ישמע את עדותו של הילד ברציפות, יגביל את משך החקירה הנגדית ויקבע הוראות לשם התאמתה להבנתו של הילד. כמו כן, עוגנה החובה להקצות חדר או מקום להמתנת קטינים לפני עדותם בבית המשפט באופן המותאם לצורכיהם.